Brassband

Et brassband (av engelsk brass band av brass = messing, jf. messingsuppe i dansk slang) er et musikkorps bestående av messingblåseinstrumenter og slagverkinstrumenter.

Bakgrunn
De første moderne brassband oppstod tidlig på 1800-tallet i Preussen, da alle militære og statlige musikkorps ble utstyrt med nye instrumenter med roterende ventiler, og ble pålagt å bruke standardstemming. Dette gjorde at musikerne lettere kunne spille med andre, og muliggjorde også sammenslåing av mindre grupper til store korps.

I siste delen av 1800-tallet gikk flere bedrifter i England til anskaffelse av musikkinstrumenter for sine ansatte. De så det som viktig at de ansatte drev med noe meningsfullt på fritiden. I en tid da politisk radikale fikk stadig større innflytelse på arbeidsplasser, fant bedriftslederne ut at de måtte stimulere andre, ikke-politiske aktiviteter. Også i Norge fikk vi brassband etablert ved flere bedrifter utover 1870-tallet. Blant annet ved Bærums Verk.

I Norge ble brassbesetning likevel først og fremst gjort kjent gjennom Frelsesarmeen og de musikkorpsene mange av deres menigheter har eller har hatt i årenes løp. Mange av disse holder internasjonal standard.

Særlig i Storbritannia er det sterke tradisjoner for brassband, mens det i det kontinentale Europa er mer populært med janitsjarkorps. Dette her kan bidra til å forklare hvorfor de fleste norske brassband holder til på Vestlandet. En annen forklaring er at noen av dem som har bidratt mest til å promotere brassmusikk, er folk med bakgrunn i Frelsesarmeen, blant andre Tom Brevik.

Besetning
Standardbesetningen i et moderne brassband er:
Kornett i Ess (Ess-kornett (soprankornett))
Kornetter i B♭ (solo (4), repiano, andre (2), tredje (2))
Flygelhorn i B♭
Althorn i Ess (solo, første, andre)
Baryton (G-nøkkel B♭) (første, andre)
Tenortrombone (G-nøkkel B♭) (første, andre)
Basstrombone (F-nøkkel)
Eufonium (G-nøkkel B♭) (2)
Ess-tuba (2)
B♭-tuba (2)
Slagverk (3)

I Norge
I Norge finnes det brassband for amatørmusikere i alle aldre. De fleste norske brassband er medlem av Norges Musikkorps Forbund.

Mesterskap
Det arrangeres årlig norgesmesterskap for brassband med voksne musikanter og tilsvarende for barn og unge i skolekorps. Norske amatørkorps som deltar på NM er inndelt i divisjoner. Det finnes seks divisjoner:  elite, samt 1. – 5. divisjon.

Vinneren av NM for brassband deltar i europamesterskapet (EM) påfølgende år. Norske brassband har flere ganger gjort det godt i EM. Blant annet har Eikanger-Bjørsvik Musikklag vunnet EM i 1988, 1989 og 2017. Manger Musikklag vant EM i 2011 og ble nummer 2 i EM 1981 og nummer 3 i 1996, Stavanger Brass Band ble nummer 2 i EM 2007.

Siste års vinnere av NM for brassband

 2000: Sandefjord Brass Symposium
 2001: Eikanger-Bjørsvik Musikklag
 2002: Manger Musikklag
 2003: Stavanger Brass Band
 2004: Stavanger Brass Band
 2005: Eikanger-Bjørsvik Musikklag
 2006: Stavanger Brass Band
 2007: Stavanger Brass Band
 2008: Eikanger-Bjørsvik Musikklag
 2009: Eikanger-Bjørsvik Musikklag
 2010: Manger Musikklag
 2011: Eikanger-Bjørsvik Musikklag
 2012: Eikanger-Bjørsvik Musikklag
 2013: Eikanger-Bjørsvik Musikklag
 2014: Eikanger-Bjørsvik Musikklag
 2015: Stavanger Brass Band
 2016: Eikanger-Bjørsvik Musikklag
 2017: Eikanger-Bjørsvik Musikklag
 2018: Eikanger-Bjørsvik Musikklag
 2019: Eikanger-Bjørsvik Musikklag
 2020: Stavanger Brass Band

Se også
 Musikkorps

Referanser 

Musikkorps